RESOLUCIÓN do 27 de maio de 2004 pola que se convocan quendas vacacionais para mulleres soas con responsabilidades familiares non compartidas.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 31/05/2004

O Decreto 195/2003, do 20 de marzo, polo que se establece a estrutura orgánica da Consellería de Familia, Xuventude, Deporte e Voluntariado no seu artigo 1 atribúelle á dita consellería as competencias en materia de muller, que serán exercidas a través do Servizo Galego de Promoción da Igualdade do Home e da Muller, de acordo co establecido no Estatuto de autonomía de Galicia e nos termos sinalados pola Constitución española.
Ao Servizo Galego de Promoción da Igualdade do Home e da Muller, organismo autónomo de carácter administrativo, adscrito á Consellería de Familia, Xuventude, Deporte e Voluntariado, creado por Lei 3/1991, do 14 de xaneiro, correspóndelle, entre outras funcións, a de prestar servizos a favor daquelas persoas que pola súa situación e dentro do ámbito da presente lei teñan especial necesidade de axuda (artigo 3.12º).
Por todo o exposto, e no exercicio das facultades que teño atribuídas,
DISPOÑO:
Artigo 1º.-Obxecto.
Esta resolución ten por obxecto facilitarlles ás mulleres que teñan fillas/os menores exclusivamente ao seu cargo, un tempo e un espazo desligados da súa situación habitual no que poidan intercambiar experiencias a través da convivencia nun contorno de ocio, adquirindo á súa vez información sobre os recursos existentes para mulleres en situación de especial dificultade.
Artigo 2º.-Prazas.
Convócanse 80 prazas para mulleres cos seus fillos ou coas súas fillas ao seu cargo, residentes na Comunidade Autónoma de Galicia.
Artigo 3º.-Duración.
As estadías serán de dez días (nove noites) en réxime de pensión completa, durante a primeira quincena do mes de xullo e a segunda quincena do mes de agosto.
Artigo 4º.-Condicións económicas.
Os gastos de transporte desde o seu concello de orixe serán gratuítos para as persoas beneficiarias, sendo por conta do Servizo Galego de Igualdade.
Artigo 5º.-Requisitos.
Os requisitos para poder solicitar estas prazas serán os seguintes:
-Mulleres soas con cargas familiares non compartidas.
-Estar domiciliadas na Comunidade Autónoma de Galicia.
-Non ter ingresos mensuais superiores ao dobre do salario mínimo interprofesional.
As mulleres beneficiarias irán acompañadas das súas fillas e fillos menores, sempre que estes se atopen en idades comprendidas entre os dous e os doce anos, ambos os dous inclusive.
Non poderán padecer enfermidade infecto-contaxiosa.
Artigo 6º.-Prioridades.
Daráselles prioridade ás mulleres que estean residindo nunha casa de acollida ou que residiran durante os tres últimos anos.
Ás mulleres que teñan ao seu cargo exclusivo fillas e/ou fillos menores.
Ás mulleres con dificultades de incorporación socio-laboral.
Ás mulleres que acrediten carencia de estabilidade social, mediante informe social.
Ás mulleres cun elevado número de fillas e fillos ao seu cargo.
Ás mulleres que nunca desfrutaran de programas iguais ou similares.
Artigo 7º.-Criterios de valoración.
Establécense os seguintes criterios de valoración:
Criterios de valoración
Puntos
1 filla/fillo
1
Número de fillas/fillos
De 2 a 3 fillas/os
2
(menores de 18 anos, sen ingresos)
De 4 a 5 fillas/fillos
3
Máis de 5 fillas/os
4
Entre 0-12 anos
3
Idades das fillas/fillos
De 12 a 16 anos
2
De 16 a 18 anos (sen ingresos)
1
Ingresos mensuais
Sen ingresos
4
Menor ou igual SMI
3
Entre o SMI e o dobre
2
Que residen, ou residiran, en casa de acollida
3
Mulleres con difícil estabilidade social
2
Mulleres con dificultade de incorporación ao mundo laboral
1
Artigo 8º.-Documentación que hai que presentar.
As interesadas terán que presentar a seguinte documentación:
-Instancia de solicitude (anexo I).
-Fotocopia compulsada do DNI.
-Fotocopia compulsada do libro de familia.
-Fotocopia compulsada da tarxeta sanitaria.
-Informe médico de non padecer enfermidade infecto-contaxiosa, tanto das mulleres como dos e das menores.
-Fotocopia compulsada da declaración do imposto sobre a renda das persoas físicas, correspondente ao ano 2003. No caso de non ter a obriga de facela, terán que presentar declaración responsable da
situación económica da interesada, cos documentos acreditativos que o xustifiquen.
-E calquera outro documento que a interesada queira achegar por consideralo de interese.
Artigo 9º.-Prazo e lugar de presentación.
O prazo de admisión de solicitudes será de quince días naturais, contados a partir do seguinte día á data de publicación desta resolución no Diario Oficial de Galicia.
As solicitudes poderán presentarse no rexistro do Servizo Galego de Promoción da Igualdade do Home e da Muller sito na praza de Europa 15 A-2º, Área Central. Polígono das Fontiñas-Santiago de Compostela, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro.
Artigo 10º.-Procedemento de selección de beneficiarias.
A directora xeral do Servizo Galego de Promoción da Igualdade do Home e da Muller designará unha comisión de selección para o efecto, constituída por tres membros que estudiarán as solicitudes, que serán valoradas segundo os criterios establecidos na presente resolución.
Unha vez valoradas as solicitudes, porase á disposición das mulleres que solicitaron as prazas unha lista provisional das solicitudes ordenadas de acordo coa puntuación obtida, da que serán seleccionadas as mulleres que obteñan maior puntuación, en función do número de prazas dispoñibles, quedando o resto das solicitudes como suplentes.
Artigo 11º.-Adxudicación das prazas.
A directora xeral do Servizo Galego de Promoción da Igualdade do Home e da Muller, mediante resolución motivada, adxudicará as prazas tendo en conta o baremo obtido tralo estudio das solicitudes por parte da comisión designada para o efecto. A resolución porá fin á vía administrativa, podéndose interpoñer contra ela recurso potestativo de reposición no prazo dun mes ou ben ser impugnada directamente ante a orde xurisdicional contencioso-administrativa na forma e prazo previsto na lei reguladora da dita xurisdición.
Artigo 12º.-Renuncia das beneficiarias.
No caso de renuncia ás prazas adxudicadas, as beneficiarias deberán comunicalo por escrito, polo menos, sete días antes do comezo das estadías. Para ocupar a praza ou prazas vacantes comunicaráselle a dispoñibilidade á seguinte beneficiaria da listaxe de suplentes.
Disposición derradeira
Única.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de maio de 2004.
Marta González Vázquez
Directora xeral do Servizo Galego de Promoción
da Igualdade do Home e da Muller
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA